a Bánk bán esszenciája

*„Pokolbeli irtóztatóság büntetései-földünkre jöttetek hát már? Hiszen ni, itt világos egészen, amit én üres fejű ki nem tudtam találni!­ El a királyhoz-a császárhoz-a pápához elmegyek, s hogy elpiruljon, lerántom e parázna bíborosról a szép álorcáját kacagtatón. Oh légy velem hidegvér, légy velem! Ne hagyj el állhatatosság! ...Meggyilkolom ott előtte a bíboros gazembert; és ha a vesztőpiacra hurcolnak, kiáltom: azért jutott hóhér kezébe Bánk, mert hitvese virtusát bosszulta meg!*

A fentebbi mondatok a darab közepén hangoznak el, nem sokkal azután, miután Bánk lecsendesítette a királynő ellen kibontakozó főúri felkelést, majd ezt követően Biberach megérkezett a hírrel: Ottó sikeresen elcsábította (bár talán nem ez a megfelelő szó) Melindát. A mű ezen része tekinthető akár a darab tetőpontjának is, de kétségkívül az egyik legtöbb feszültséget tartalmazó mozzanat. E jelenet vége felé hangzik el ez a szenvedélyes felkiáltás, amely felér egy esküvel, illetve nagyon ünnepélyes hangvételű.

 A kétségbeesett ember váratlanul megszólítja a természetfelettit, magát a poklot, és egy kérdést intéz hozzá. Bánknak ezen ódaszerű megnyilvánulása, amit igazából senkihez sem intéz- legfeljebb magához -, jelzi azt a lelkiállapotot, azt a fájdalmat, amelyet Bánk bán akkor érezhetett. Katona József zsenialitását mutatja, hogy felismerte, hogy ha Bánkot ilyen módon, e szavakkal szólaltatja meg, akkor azzal a lehető legtöbb szánalmat és együttérzést fogja kiváltani a nézőből, olvasóból.

Ez a rövid kis monológ előrevetíti az elkövetkezendő eseményeket, és halvány sejtés rejlik fel az olvasóban, nézőben a darab végkimenetelének jellegéről, ezáltal további feszültséget teremt. Azzal, hogy ilyen féleképpen szól a földi élet legbefolyásosabb, leghatalmasabb képviselőit, pl.: pápa, császár (persze a királynét személyesen nem említi, hiszen Bánk bán nem előre megfontolt szándékkal, megtervezve számol majd le az önkényeskedő Gertrudisszal), valóban egy jóslatot fogalmaz meg. Olyan haragot és dühöt éreztet ezzel, amely elég erőssé teszi az embereket ahhoz, hogy mindenkivel szembeszállva elmenjenek a végsőkig, az elégtétel, a bosszú érdekében. Még az sem tántoríthatja el Bánk bánt, hogy kivégezhetik. Az ő helyzetében ez már nem jelent kockázatot.

Tehát ez a mondat jócskán túlmutat önmagán, és jól tükrözi a darab cselekményét, szellemiségét. Ezért választottam a Bánk bán esszenciájának.